Nošenje se najpogosteje načrtuje čez noč in takrat, ko je pacient doma. Pri različnih aktivnostih, ki vključujejo druženje (šola, konjički itd.), se aparat običajno ne nosi. Tako se izognemo govornim in estetskim motnjam, kar je še posebej pomembno pri najstnikih. Odstranitev aparata omogoča tudi ohranjanje oralne higiene, kar je pri nesnemnih aparatih precej zahteven postopek.
Velika pomanjkljivosti vseh snemnih aparatov je prav možnost njihove odstranitve, kar pomeni, da je čas nošenja naprave pod popolnim nadzorom pacienta. Pacienti sicer aparata pogosto ne nosijo dovolj dolgo ali pa se nošenju zaradi morebitnega nelagodja povsem izogibajo. Prav zato je uspešnost zdravljenja s snemnim aparatom v celoti odvisna od pacientove samodiscipline in ozaveščenosti.